text:
तेसरि साँझ। अन्हरियाक चौठ रहने चान तँ नञि उगल छै मुदा पूब दिस धाही छिटकए लगल छलै। सुनसान
अन्हार देखि किछु क्षण पहिनहि एकटा कुमारि
, समाजमे लोक-लाज बँचबैक खियालसँ दस दिनक जनमल बच्चाकेँ रस्ताक किनछरिमेे राखि अढ़े-अढ़
आंगन चलि गेलि। बच्चाकेँ नओ दिन तँ झाँपि-तोपि कऽ बीमारीक बहाना बना रखलक। मुदा घटना खुलैक दुआरे दसम दिन जी-जाँति कऽ फेकलक
नहि, रस्ताक कातमे ओरिया कऽ रखि देलक। पाँचे-सात मिनटक पछाति गंगाराम हाटसँ घर
अबैत रहए। जनमौटी बच्चाक जे रुदन गंगाराम सुनलक, एकाएक ओकर पएर अस्थिर भऽ गेलै।
बीच बाटपर ठाढ़ भऽ ओ अवाज अकानए लगल। ई अवाज तँ कोनो जानवर वा जन्तुक वा चिड़ैक तँ
नहि थिक। मनुक्खक बच्चाकेँ बोली बूझि पड़ैत अछि। मुदा ऐठाम मनुक्खक बच्चाकेँ बोली
भऽ केना सकैत अछि
? तहूमे केकरो
देखबो ने करै छिऐ। बाँसक गारल खूँटा जकाँ गंगाराम बीच बाटपर ठाढ़। कने काल ठाढ़ रहि
ओ आस्ते-आस्ते बच्चा दिस पएर बढ़बए लगल। झल-अन्हार रहने अधिक दूर देखबो ने करैत छल।
खेतमे जेना कीड़ी-मकोड़ी। क्यो अपन माए-बापकेँ सोर पाड़ैत तँ क्यो अरामसँ गीत
गबैत। तहिसँ सौंसे बाध अनघोल होइत रहै। बच्चाक लग पहुँचि गंगाराम बैसि बच्चाकेँ
निहारै लगल। एकटा मन कहलकै- ई तँ मनुक्खक बच्चा छी। मुदा दोसर मन कहलकै
- ऐठाम बच्चा आएल केना
? तरकारीक झोरा दूबिपर रखि
, दहिना हाथ बच्चाक देहपर दऽ हसोथै लगल। देह सिहरि
गेलै। रोंइयाँ-रोंइयाँ ठाढ़ भऽ गेलै। मुदा मनमे खुशी उपकलै। मन थीर कऽ बच्चाकेँ
दुनू हाथे उठा लेलक। उठा कऽ बच्चाकेँ पेटमे साटि
, वामा हाथे बच्चाकेँ थाम्हि दहिना हाथे खढ़-पात पोछए
लगल। बच्चा ओहिना पूर्ववते कनैत रहए। खढ़ पोछि गंगाराम कान्हपर सँ गमछा उतारि
बच्चाकेँ लपेट लेलक। तरकारीक झोरा कान्हमे टाँगि छाती लगौने बच्चाकेँ अपना ओइठाम
अनलक।
आंगन आबि गंगाराम हँसैत घरवालीकेँ कहलक- “आइ भगवान
खुश भऽ एकटा बेटा देलनि।”
पतिक बात सुनि अकचकाइत भुलिया लगमे दौगल आबि पतिक
कोरासँ बच्चा अपना कोरामे लैत पुछलक- “कतए ई बच्चा भेटल? आ-हा-हा, बच्चा तँ बड़ दीव अछि।”
“हाटसँ घुमैत काल बाटपर भेटल। एकर सेवा करु। जँ
अप्पन बनि कऽ
आएल हएत तँ जीवे करत नञि तँ जहिना रस्ते-रस्ते आएल तहिना चलि
जाएत।”
पतिक बात सुनि भुलिया मने-मन सोचए लागलि जे अपना तँ
ने गाए अछि आ ने बकरी, जेकर
दूध पिया बच्चाकेँ पालितहँु। अपने तँ दूध हेबे नञि करत किएक तँ बुढ़ाड़ीमे सभ अंग
सुखा गेल। निराश मनमे भुलियाक आशा जगलै। मनमे अएलै जे अपन ने छाती सुखि गेल मुदा
पितिऔत दियादनी तँ चिलकौर अछि। मन पड़िते भुलिया भगवानकेँ धन्यवाद दैत बाजलि- “जहिना
भगवान सुखाएल बोनमे फूल फुलौलनि तहिना ओकर अहारोक ओरियान तँ वएह करथिन।”
पचास बर्खक गंगाराम। अड़तालीस बर्खक भुलिया। मुदा जते
थेहगर गंगाराम तहिसँ कम भुलिया। अड़तालीस बर्खक भुलिया साठि बर्खसँ उपर बूझि पड़ैत
छलि। झुनकुट बूढ़ि जकाँ। बूढ़िक सभ लक्षण भुलियामे आबि गेल छलै मुदा कोरामे बच्चा
देखि भुलियाक शरीरमे जुआनीक खून दौड़ए लगलै। नव उत्साह, नव-जीवन। आनन्दसँ विह्वल नजरिसँ भुलिया पतिकेँ देखैत
आ गंगाराम पत्नीकेँ। दुनूक मनमे खुशीक हिलोर उठैत रहै। पानिक गुब्बारा जकाँ खुशी
मँुहसँ निकलए चाहैत रहै। बच्चाकेँ चुप रहै दुआरे भुलिया अपन छातीमे बच्चाकेँ लगा
लेलक। कनी काल बच्चा छातीमे लगि मुँह बन्न केलक मुदा दूध नहि भेटने फेर ओहिना कानए लगल।
गंगारामक घरक बगलेमे पितिऔत भाए रूपलालक घर।
बच्चाकेँ छाती लगौने भुलिया रूपलालक आंगन पहुँचलि। रूपलालक स्त्री कबूतरी अपना
बच्चाकेँ दूध पीयबैत रहए। तीन मासक बच्चा रहै कबूतरीक। भुलियाक कोरामे बच्चाकेँ
कनैत देखि अपना बच्चाकेँ ओछाइनपर सुता भुलियाक कोरासँ बच्चाकेँ कोरामे लैत दूध पीयबए
लागलि। भुखल बच्चा, हपसि-हपसि
दूध पीबए लगल। बच्चाकेँ दूध पीबैत देखि भुलिया कबूतरी दियादनीकेँ कहलक- “भगवान
तोरा सात गो बेटा आउरो देथुन।”
भुलियाक बातकेँ हँसीमे उड़बैत कबूतरी बाजलि- “चारियेटा
मे तँ अकछि गेलौं आ सातटा आरो पोसब पार लागत। अपन असिरवाद घुमा लौथु। जेतबे अछि
तेकरे निमेरा होए तेहीसँ बहुत हएत। फेर बात बदलैत बाजलि- दीदी, बुढ़ाढ़ियोमे जे हिनका बेटा भेलनि से केहेन पोरगर छन्हि।
हिनके जकाँ आँखि, मुँह,
नाक लगै छन्हि। भैया जकाँ किछु ने बूझि
पड़ैए।”
भुलिया- “सभ दिन तू एक्के रंग रहि गेलैं। कहियो तोरा
बजै-भुकैक लूरि नञि भेलौ। जेठ-छोटक विचार तँ बुझबे ने करै छीही। केकरो किछु कहि दै
छीही। कोनो गत्तरमे लाज-सरम तँ छौहे नै।”
हँसैत कबूतरी दोहरबैत बाजलि- “एँह दीदी, हिनका अखन की भेलनिहेँ, एकटा के कहाए जे जोड़ो लगि जेतनि।”
कबूतरीक बातसँ भुलियाकेँ तामस नै उठै। बच्चाक आनन्द
हृदएकेँ पानि जकाँ कोमल बना देने छलै। भुलिया- “तोरे भैयाकेँ हाटसँ अबै काल
रस्तामे ई बच्चा भेटलै।”
कबूतरी- “भेटुआ बच्चाक मँुह हिनका मुहसँ किअए मिलै
छै। ई हमरासँ छिपबै छथि।”
खौंझा कऽ भुलिया बाजलि- “अच्छा हो, हमरे भेल। आब तँ मनमे सबुर भेलौ।”
बात बदलैत कबूतरी बाजलि- “दीदी, जहिना एकटा बच्चाकेँ दूध पीयबै छी तहिना अहू
बच्चाकेँ दूध पिया देबनि। कोनो कि हमरा घरमे मौसरी नै अछि जे बच्चाकेँ दुधकट्टू
हुअए देबनि। लोकेक काज समाजमे लोककेँ होइ छै किने। हिनका अन्हार घरमे दीप जरलनि।
तइसँ कि हमरा खुशी नञि होइए।”
कबूतरीक बात सुनि भुलियाक मन गद-गद भऽ गेलै। भुखाइल
बच्चाकेँ पेट भरिते निन्न आबि गेलै। बच्चाकेँ बिछौनपर सुतबैत कबूतरी बाजलि- “दीदी,
बच्चाकेँ एतै रहए देथुन। राति-विराति जखन
भुख लगतै पिया देबै।”
“बड़बढ़िया”
कहि भुलिया अपना आंगन आबि पतिकेँ कहलक-
“आब बच्चा जीबे करत। बड़ दूध गोधनपुरवालीकेँ होइ छै। दुनू बच्चाकेँ पालि लेत।”
बच्चाक लेल गंगारामक मन कनैत। मुदा भुलियाक बात सुनि
मन हरिया गेलै। मनमे एकटा शंका जरुर उठलै- “बच्चाकेँ अपना अंगना किअए ने नेने अएलौं?
आन तँ आने छी।”
पतिकेँ चोहटैत भुलिया कहलक- “अहाँ पुरुख छी, तँ की बुझबै? माएक की मासचर्ज होइ छै से स्त्रीगणे बूझि सकैए। जे
माए एक दिन बच्चाकेँ छातीसँ लगा लेत ओ जिनगीमे कहियो ओइ बच्चाक अधला नै सोचत।”
गंगाराम चुप भऽ गेल। मुदा एकटा बात मन पड़लै। बाजल- “अपने
दुनू गोरे ने ओकर बाप-माए हेबै, तेँ कोनो नाम तँ रखि देबै कि ने।”
पतिक बात सुनि भुलियाक मनमे छठियारक दृश्य आबि गेलै।
मुस्की दैत बाजलि- “आन बच्चाकेँ तँ स्त्रीगण सभ मिलि कऽ नाओँ रखै छै। मुदा से तँ ऐ
बच्चाकेँ नै भेलै। अपने दुनू गोरे मिलि कऽ नाम रखि दियौ।”
भुलियाक विचार सुनि पति बिहुँसैत बाजल- “मंगल नाम
रखि दिऔ।”
सात मासक उपरान्त बच्चाक मुँहमे दाँतो जनमए लगल आ
ठाढ़ भऽ कऽ डेगा-डेगी चलौ लगल। अन्न सेहो चाटए लगल आ पानि सेहो पीबए लगल। बच्चाक
सिनेह एते अधिक दुनू परानीमे रहै जे कखनो आँखिक परोछ होअय, से नहि चाहए। भुलिया
बोइन करब छोड़ि देलक। अंगना-घरक काज सम्हारि साबेक जौर ओसारेपर बैसि बॉंटए लागलि।
ओकरे बेचि-बेचि दू पाइ कमा लैत छलि। अपना तँ साबे नहि रहै मुदा अधियापर बँटैक लेल
गाममे साबे भेटै। दुनू परानी गंगारामकेँ एते उत्साह बढ़ि गेलै जते दस बर्ख पहिने
छलै। भरि-भरि दिन काज करैत मुदा थाकनि बुझिये ने पड़ै। भुलियाकेँ जैखन मंगल माए कहए
तैखन आनन्दसँ ओ उन्मत भऽ जाए।
पाँच बर्खक अवस्थामे मंगलक नाम पिता स्कूलमे लिखा
देलक। मंगल पढ़ए लगल। पाँचे किलास तक पढ़ाइ गामक स्कूलमे होइत रहै। पँचमा तक मंगल
पढ़ि लेलक। दस बर्खक भइयो गेल। मुदा दुनू परानीमे गंगारामक देह एत्ते अव्वल भऽ गेलै
जे काज करैले लोक अढ़ौनाइ छोड़ि देलकै। कहुना-कहुना दुनू परानी जौर बाँटि-बाँटि गुजर
करए। जिनगी भारी लागए लगलै। मुदा दसे बर्खक मंगलमे ज्ञानक उदए कनी-मनी भऽ गेलै।
जहिना बच्चेमे हनुमान बाल सुर्जकेँ गीरि गेल छलाह, तहिना। मंगल बापकेँ कहलक- “बाबू अहाँ दुनू गोरे काज करै
जोकर नै रहलौं। हमरा मन होइए जे चाहक दोकान खोली। अपने डेढ़ियापर एकटा एकचारी
बान्हि दिअ, ओइमे हम दोकान
खोलब।”
गंगारामक मनमे जँचलै। मुदा चाह तँ गामक लोक पीबैत
नहि अछि, तखन दोकान चलतै केना?
मुदा तैयो एकचारी बान्हि देलक। बाड़ीमे
एकटा जीमरक गाछ रहै ओकरा पच्चीस रूपैयामे बेचि, चाह बनबैक बरतन-वासन मंगल कीनि लेलक।
चाहक दोकान मंगल शुरू केलक। नव वस्तुक दोकान गाममे।
मुदा पहिल दोकानकेँ तँ मोनोपोली माने एकाधिकार होइ छै। शुरूमे तँ गामक लोक नव चीज
पेय बूझि सेहन्ते पीनाइ शुरू केलक। मुदा धीरे-धीरे दोकान जमि गेलै। जइसँ एत्ते
कमाइ हुअए लगलै जे कहुना-कहुना गुजर चलऽ लगलै। तीन साल बीतैत-बीतैत दुनू परानी
गंगाराम मरि गेल। जाधरि गंगाराम जीबैत छल ताधरि गाममे मंगलक प्रति कोनो तरहक घिरना
नञि छलै मुदा गंगारामक मरलाक बाद लोकमे धिरना जागए लगलै। मुदा तैयो दोकानक बिकरीमे कमी
नञि अएलै, किएक तँ समाजक लोक
चाह-पानि पीयब शुरू कऽ देने छल।
चाहक दोकान केलाक उपरान्तो मंगलक मनमे पढ़ैक जिज्ञासा
जीबिते रहै। खाइ-पीबैसँ जे पाइ उगड़ै ओइसँ ओ किताब, कागज, कलम कीनि-कीनि पढ़बौ करए आ लिखबो करै। मरै काल गंगाराम मंगलकेँ जन्मक इतिहास
सुना देने रहै। जइसँ मंगलमे समाजक कुरीति, कुव्यवस्था जे करमी लत्ती जकाँ छाड़ने अछि, ओइ बिन्दुपर नजरि पहुँचि गेल छलै। तेँ किताबक अध्ययनक संग-संग समाजोक बेवहारक
अध्ययन करए लागल। चाहक दोकान चलबैत तेँ दस गोटेक संग गप-सप्प करैक लूरि सेहो सीखि
लेलक। ततबे नहि रूपचन गामक खिसक्कर। मुदा बड़ गरीब। साँझू पहरकेँ एक झोँक चाहक बिकरी खूब होइ,
बादमे गहिकी पतरा जाइ। जखन गहिकी पतरा
जाइ तखन रूपचन मंगलक दोकानपर अबै। दू गिलास चाह पिया मंगल रूपचनक दिमाग साफ कऽ दै।
दू-चारिटा पछुऐलहा गहिकियो रहै, तइ बीच रूपचन पुरना खिस्सा उठाबै। एक घंटा, दू घंटा, तीनि-तीनि घंटा तक रूपचन खिस्सा कहै। खिस्सा सभ दिन बदलि-बदलि कऽ कहै। कहियो
राजा-रानी, तँ कहियो रानी
सरंगा तँ कहियो रजनी-सजनीक। कहियो गोनू झा तँ कहियो डाकक। कहियो अल्हा-रुदल तँ
कहियो दीना-भद्री। कहियो लोरिक तँ कहियो सलहेसक।
ऐ रुपे मंगलक बुधिक बखारीमे किताबक ज्ञान, समाजक ज्ञान आ खिस्साक ज्ञान जमा हुअए लगलै।
रातिमे जे खिस्सा सुनै ओ दिनमे जखन समए भेटै, लिखि लिअए। लिखैत-लिखैत पाँतियो सोझ-साझ हुअए लगलै आ
जिज्ञासो बढ़ए लगलै।
एक दिन बेरि टगैत, एक गोटे मंगलक ऐठाम चाह पीबए आएल। देह-दशासँ बिल्कुल साधारण। हाथमे एकटा चमड़ाक
बैग। ओ आदमी “भारत जागरण” पत्रिकाक
सम्पादक। गामक दशा-दिशाक अध्ययन करैक लेल गाम दिस आएल छल। मंगलसँ गप-सप्प करैत ओ
सम्पादक हेरा गेलाह। उन्मत्त भऽ गेल। जेना मंगलक हृदए आ सम्पादकक हृदए एक ठाम भऽ
कतौ सफरमे निकलल हुअए, तहिना।
भक्क टुटिते दुनू गोरे हँसए लगल। सम्पादक कहलखिन- “बौआ,
अहाँ चाह बनाउ। अखन धरि हमहुँ आइ चाह
नै पीने छलौं। आइ हम रहब। निचेनसँ गप-सप्प करब।”
मंगल चाह बनबए लगल। चाह बनल। दुनू गोटे पीलक।
खेला-पीलाक बाद, रातिमे दुनू गोटे एक्के बिछानपर बैसि गप-सप्प करए
लगल। जे किछु खिस्सा-पिहानी मंगल लिखने छल ओ हुनका–-सम्पादककेँ- आगूमे रखि देलक।
उनटा-पुनटा सम्पादक जी देखए लगलथि। भाषा-शैली तँ नहि जँचलनि मुदा विषए-वस्तु
हृदएकेँ पकड़ि लेलकनि। हँसैत बजलाह- “बड़ सुन्दर वस्तु सभ अछि। एकरे तकैले हम आएल
छी।”
कहि बैग खोलि किछु पत्रिका आ किछु किताब दैत कहलखिन-
“ऐ मे
लिखैक तौर-तरीका निर्धारित कएल अछि। एकरा ठीकसँ पढ़ि जे आधार
निर्धारित अछि, ओइ
अधारपर लिखब। हम सम्पादक छी। मासिक पत्रिका चलबैत छी। अहाँक एक-एक कथा सभ मासक
पत्रिकामे छापब। एक कॉपी अहूँकेँ पठा देल करब।”
तीन-चारि घंटा धरि सम्पादक जी मंगलकेँ बुझबैत
रहलखिन। भोरे सूति उठि चाह पीबि ओ चलि गेलाह।
मंगलक कथा पत्रिकामे मासे-मास छापए लगल। मंगलक अनेको
पाठकमे एकटा लड़की सेहो। नाम सुनयना। दर्शन शास्त्रसँ एम.ए.मे पढ़ैत। पाँचम मासक पत्रिकामे
सम्पादकजी मंगलक परिचएमे एकटा उपन्यासक चरचा सेहो कऽ देलखिन, नाम छलै “मरल गाम”। सुनयनाक पिता वकील। सुनयनाक मन “मरल गाम” नाम पढ़ि नाचए लागल। मनमे अाबए लगलै जे हमर देश
तँ गामक देश छी। जखन गामे मरल अछि तखन देशकेँ की कहबै? ई विचार सुनयनाक मनमे उड़ी-बीड़ी लगा देलक। जे सुनयना
पिताक सोझाँमे भरि मँुह बजैत नहि ओ सुनयना आइ पितासँ डिस्कस करैले तैयार भऽ गेलि।
कोर्टसँ आबि वकील सैहेब चाह पीबि टहलैले गेलाह।
टहलि-बूलि कऽ दोसर साँझमे आबि कौल्हुका केसक तैयारीक लेल फाइल निकाललनि। पत्नी चाह
आनि कऽ देलखिन। चाह पीबि, पान खा वकील सहाएब फाइल खोलैत रहथि आकि सुनयना आबि
कऽ आगूक कुरसीपर बैसि बाजलि- “बाबूजी, एकटा सवाल मनमे घुरिया रहल अछि। ओ कने बुझा दिअ?”
“की?”
“आइ पत्रिकामे पढ़ने छलौं जे सचमुच गाम मरल अछि?
जँ गाम मरल अछि तँ देश गामक छी।
देशकेँ की कहबै?”
सुनयनाक प्रश्नक गंभीरतापर नजरि नहि दऽ वकील सैहेब
कहलखिन- “ई साहित्यकार लोकनिक समझ छियनि, तेँ ऐ पर किछु नहि कहि सकै छिअह।”
साहित्यकारो तँ अही समाजक लोक होइ छथि। हुनको आने
लोक जकाँ जिनगी छन्हि। तखन ओ एहेन विचार किअए लिखलनि?”
“साहित्यकारक बात साहित्यकारे बूझि सकैत छथि। हम तँ
बकील छी कानूनक बात बुझै छिऐ। अखन तूँ जा, हम एकटा केसक तैयारी करब।”
सुनयना उठि कऽ चलि गेलि। अपना कोठरीमे बैसि कऽ विचार
करए लागलि। जहि देशक गाममे ने पानि पीबैक ओरियान छै, ने खाइक लेल सभकेँ संतुलित भेाजन भेटै छै, ने भरि देह कपड़ा भेटै छै, ने रहैक लेल घर छै, ओइ देशकेँ मरल नै कहबै
तँ की कहबै। एखनो लोक सरल पानि पीबैत अछि, कहुनाकेँ किछु खा दिन कटैत अछि, गाछक निच्चाँमे आगि तापि समए बितबैत अछि, हजारो रंगक रोग-व्याधिसँ घेरल अछि, ओइ देशकेँ की
कहबै? हजारो बर्खक मनुक्खक
इतिहासमे एखनो धरि सरस्वतीक आगमन सभ मनुक्ख धरि नै भेल अछि, ओइ देशकेँ की कहबै? ढेरो प्रश्न सुनयनाक आगूमे ठाढ़ भऽ गेल रहए। मन
घोर-घोर हुअए लगलै। अचेत जकाँ सुनयना कुरसीपर ओंगठि सोचए लागलि। सोचैत-विचारैत
अंतमे ऐ प्रश्नपर आबि अॅटकि गेलि जे किताबक भाँज लगा कऽ पढ़ी। मुदा किताब भेटत
कत्तऽ। फेर मन एलै जे किताब लिखनिहारे लग पहुँचि किताबक भाँज लगाबी। पत्रिका
निकालि लेखकक पता पुरजीपर लिखलक।
दोसर दिन सुनयना मंगलक भाँज लगबै बिदा भेल। नओ बजेक
समए। भिनसुरका गहिकीकेँ सम्हारि मंगल केतली, टोपिया, ससपेन, गिलास इत्यादि बरतन
दोकानक आगूमे रखि, चुल्हिसँ
छाउर निकालि चुल्हि निपैत। सुनयना चाहक दोकानपर ऐ दुआरे पहुँचल जे ऐठामसँ सौंसे गामक लोकक
भाँज लगि सकैए। दोकानपर पहुँचि मंगलकेँ पुछलक- “ऐ गाममे मंगल नामक एक व्यक्ति छथि,
हुनकर घर बता दिअ।”
अपन नाम सुनि मंगल चौंकि गेल। मुदा चुप्पे रहल। जेना
मने-मन गाममे मंगलकेँ तकैत रहए। सुनयनो सएह बुझलक। कनी काल गुम्म रहि बाजल- “बहिन
जी, अगर मंगल ऐ गाममे हएत तँ
जरुर भाँज लगा देब। मुदा अखन हमरा ऐठाम आएल छी, तेँ बिनु खेने-पीने केना जाएब? ई तँ मिथिला छिऐ। जहिना घरवारीक लेल स्वागत
करब अनिवार्य अछि तहिना तँ अतिथियो लेल।”
मंगलक बात सुनि सुनयनाक मनमे जेना पियासलकेँ शीतल पानि भेटि जाइत,
तहिना भेल। बाँसक फट्ठाक बनौल बेंचपर सुनयना
बैसि गेलि। हाथ धोए मंगल सस्पेन अखारि, चुल्हि पजारि चाह बनबए लगल। ब्रेंच परसँ उठि सुनयना चुल्हि लग जाए चाहलक आकि
कुर्तीक निचला कोन फट्टीमे फँसि गेलै, जइसँ फटि गेलै। मुदा तेकर चिन्ता नहि कऽ सुनयना मंगल लग बैसि गेल। लगमे सुनयनाकेँ
बैसैत देखि पुछलक- “मंगलसँ कोन काज अछि?”
सुनयना- “मंगल साहित्यकार छथि। हुनकर लिखल एकटा
उपन्यास “मरल गाम” छन्हि। ओइ
पोथीक भाँज हम बजारमे लगेलौं मुदा कतौ नहि भेटल। तेँ लिखिनिहारेक भाँज लगबए एलौं।”
सुनयनाक बात सुनि मंगल नमहर साँस छोड़ि बाजल- “मंगलकेँ अहाँ केना
जनैत छी?”
सुनयना- “हुनकर लिखल कथा हम “भारत जागरण” मे पढ़ैत छी ओइमे “मरल गाम” उपन्यासक चरचा देखलिऐक। जेकरा पढ़ैक इच्छा
मनमे भेल। तेँ एलौंहेँ।”
मंगल बूझि गेल। खुशीसँ मन ओलरि गेलै। मनमे अएलै जे
पियासलकेँ पानि देब ओहने आवश्यक होइत अछि जेना भूखलकेँ अन्न। मुदा हमरा तँ एक्के
काॅपी अछि जे लिखने छी। जँ ई काॅपी दऽ देबै तँ अपन साल भरिक मेहनत चलि जाएत। मुदा
नहि देब तँ आरो महापाप हएत। फेर मनमे अएलै जे अपना ऐठाम पढ़ैले दऽ दियै आ कहि दियै
जे जहिया हमर दिन-दुनियाँ घुरत तहिया छपाएब। छपेलाक उपरान्त अहाँकेँ देब। ताबे ऐठाम
रहि पढ़ि लिअ।”
तइ बीच चाह बनल। दुनू गोटे पीलक। चाह पीबि सुनयना
बाजलि- “मंगलक भाँज लगा दिअ।”
विस्मित भऽ मंगल बाजल- “हमरे नाम मंगल छी। हमहीं
उपन्यास लिखने छी। मुदा छपाओल नहि अछि। सिर्फ लिखलेहे टा अछि। तेँ हम आग्रह करब जे
ऐठाम रहि पढ़ि लिअ। जहिया छपाएब तहिया अहाँकेँ एक काॅपी जरुर देब।”
मंगलक बात सुनि सुनयना अचंभित भऽ गेलि। पएरसँ माथ
धरि मंगलकेँ निङहारए लागलि। आगिक धुँआ, चुल्हिक कारीखसँ मंगल बेदरंग भेल। देहक वस्त्र परसौतीक वस्त्र जकाँ, सौंसे
देहसँ गरीबी झक-झक करैत। मंगलक बगए देखि सुनयनाक आँखि नोरा गेलै। नोर पोछैत सुनयना
बाजलि- “ऐठाम रहि कऽ हम उपन्यास नहि पढ़ि सकब। किएक तँ कोनो पोथी पढ़ैक मतलब होइत
अछि जे ओइ पोथीक विषए-वस्तुकेँ नीक जकाँ बुझब। से धड़-फड़मे केना संभव अछि?”
सुनयनाक विचारमे गंभीरता देखि मने-मन मंगल सोचए लगल।
आत्माक उत्साह बढ़ए लगलै। सुनयना दिस तकलक। सुनयनाक आँखिमे पढ़ैक भूख जोर पकड़ने
देखलक। मनमे एलै जे हमहूँ तँ अनके लेल लिखने छी। तखन छपौलासँ हजारो हाथ जेतै मुदा अखन तँ एक्के
हाथ जा रहल अछि। मनमे सबुर अएलै जे कमसँ कम एक्कोटा पढ़निहारक हाथ तँ जाएत। तइ बीच सुनयना
बाजलि- “जहिना हम काॅपी ऐठामसँ लऽ जाएब तहिना पढ़लाक बाद घुमा देब। तेँ पोथी हरेबाक
कोनो संभावने नै अछि। ऐठाम रहि पढ़ैमे हमरो लाचारी अछि। लाचारी ई अछि जे भरि दिन तँ
हम कतौ रहि सकै छी मुदा सूर्यास्तक बाद घर पहुँचब जरुरी अछि।”
मंगलक विचारमे कने सिनेह एलैै। बाजल- “बड़बढ़ियाँ,
हम अहाँकेँ पोथी दऽ दै छी। आगूक बात
अहाँ जानी।”
हाथमे पोथी अबिते सुनयनाक मनमे खुशी अएलै। एक टकसँ
पोथी देखि मंगल दिस ताकि मुस्किया देलक। मने-मन मंगल सुनयनाकेँ पढैत आ सुनयना
मंगलकेँ। सुनयना हँसैत बिदा भऽ गेलि।
सुनयना एम.ए. नीक जकाँ पास केलक। नारी अधिकारक सर्मथक वकील
साहेब। मुदा मन ओतए ओझरा जानि जेतए देखथि जे नारी सिर्फ एक्के-आध बिन्दुपर नहि,
जीवनक सभ क्षेत्रमे जकड़ल अछि। जेकरा
मेटाएब धिया-पुताक खेल नहि। कठिन संघर्षसँ हएत। कतौ वैचारिक संघर्ष करै पड़त तँ कतौ
बलक। ऐ विचारमे वकील साहब कुरसीपर बैसि सोचैत रहथि। साँझक समए। पत्नी चाह बनौने एेलखिन।
टेबुलपर चाह राखि, बगलक खाली
कुरसीपर बैसि कहलखिन- “अपना सबहक पढ़ल-लिखल समाजक परिवारमे सुनयना अछि तेँ ने मुदा जँ एहेन बेटी
किसानक घरमे रहतै तँ लोक ओकरा एना उन्मुक्त रहए दैतै!” चाहक चुसकी लैत वकील साहेब पुछलखिन- “अहाँ की कहए
चाहैत छी, कने खोलि कऽ बाजू।”
“सुनयनाक बिआह कऽ लिअ। तखन तँ मनोज रहत की ने ओ तँ बेटा धन छी।
बेटा-बेटीक बिआह करब माए-बापक अनिवार्य कर्तव्य छी। मुदा हमरा मनमे एकटा नव विचार
अछि। ओ ई जे सुनयनाकेँ सेहो पूछि लिऐ।”
सुनयनासँ पूछैक बात सुनि पत्नी ढोढ़ साँप जकाँ
हनहनाइत बाजलि- “लोक की कहत? आइ
धरि केकरा देखलिऐ जे माए-बाप बेटा-बेटीसँ पूछि कऽ बिआह करैत अछि।”
पत्नीक विचार सुनि वकील साहेब मने-मन सोचए लगलाह जे
नारीकेँ मात्र पुरुखे नहि नारियो दाबि कऽ रखै चाहैत अछि। अजीब घेरा-बंदीमे नारी
फँसल अछि। मुदा अपन विचारकेँ मनेमे राखि सुनयनाकेँ सोर पाड़लखिन। अपना कोठरीसँ निकलि सुनयना
आएल। कुरसीपर बैसलि। सुनयना माए दिस देखए लागल। तामसे माए पति दिस देखैत। वकील
साहेब सुनयनाकेँ कहलखिन- “बाउ, आब तूँ एम.ए. पास कइये लेलह। माए-बापक दायित्व होइत छैक बेटा-बेटीक बिआह करब।
तेँ हमहूँ अपन भार उतारए चाहै छी। तोरो किछु बजैक छह।”
पिताक बात सुनि सुनयनाक देहमे कँप-कँपी आबि गेलै।
मनमे थोड़े ओज। मुदा असथिरसँ बाजलि- “बाबूजी, बिआह तँ सभ पुरुष-नारीक लेल अनिवार्य प्रक्रिया
छिऐ। जइसँ सृष्टिक विकास प्रक्रियामे सहयोग होइ छै। रहल बात जे बिआह केहेन होअए। अखन
जे देखि रहल छी ओ नब्बे-पनचानबे प्रतिशत अनमेल बिआह होइत अछि। कतौ धनक मिलानीसँ तँ कतौ दहेजक चलैत,
कतौ कुल-मूलक चलैत तँ कतौ किछु। मुदा
हमरा विचारसँ बिआह हेबाक चाही मनक मिलानीसँ। जे टिकाउएटा नहि आनन्दमय सेहो हएत।”
सुनयनाक बात सुनि माए उत्तेजित होइत बाजलि- “बेटी,
हमरा सबहक मिथिलाक परम्परा रहल अछि जे
ई बिआह काज माए-बापक विचारसँ होइ नै की बेटा-बेटीक विचारे। किन्तु जँ बेटा-बेटीक
विचारसँ बिआह हएत तँ समाज ढनमना जाएत।”
सुनयना बाजलि- “बड़ सुन्नर बात कहलीही माए मुदा परम्पराक भीतर
जे दुरगुण छैक ओहूपर नजरि देमए पड़तौ।”
मुँहपर हाथ देने वकील सहाएब चुप-चाप सुनैत रहथि। सुनयनाक
तर्कक आगू माए कमजोर पड़ैत गेलीह। मुदा तैयो चुप होइले तैयारे नहि छलीह। सामंजस्य
करैत वकील सैहेब सुनयनाकेँ कहलखिन- “बाउ, तूँ अप्पन विचार दएह?”
सुनयना बाजलि- “अहाँ खर्च कत्ते करए चाहै छी बाबूजी?”
खर्चक नाम सुनि वकील सहाएब चौंकि गेलाह। मुदा
अपनाकेँ स्थिर राखि कहलखिन- “बाउ, अप्पन की ओकाइत अछि से तोहूँ जनिते छह। मुदा जे ओकाइत अछि ओइमे हम
कंजूसी नै करबह। दू भाए-बहिन छह। ई सम्पत्ति तँ तोरे सबहक छिअह।”
सुनयना बाजलि- “बाबूजी, मनुक्ख देहे आ धने पैघ नहि होइए, पैघ होइए ज्ञान आ कर्तव्ये। सभ स्त्री चाहैए
जे हमर जीवन-संगी बुधियार आ कर्मठ हुअए। अखन हम अहाँकेँ अंतिम निर्णए नहि दऽ रहल
छी मुदा
एते जरुर कहब जे सोनपुरमे मंगल नामक एकटा चाहक दोकानदार अछि। ओकरा कियो ने छै।
मुदा ओकर जे काज आ बुधि छैक ओ ओकरा एक दिन महान साहित्यकारक रूपमे दुनियाँक बीच अनतै।
अखन ओकरा गरीबी जरजर बनौने छै। गरीबीक जालमे ओ एना ओझरा गेल अछि जइसँ निकलब कठिन
छैक। किन्तु जँ ओकरा ओइ गरीबीक जालसँ निकालल जाए तँ ओ जरुर उगैत सूर्य जकाँ अकासमे
चमकए लगत।”
वकील सहाएब कहलखिन- “बाउ, यदि तूँ हृदएसँ ओकरा चाहैत छह तँ हमरा दिससँ कोनो आपत्ति नहि। मुदा अखन
समए रहैत विचारि लैह।”
सुनयना बाजलि- “अनेक विषमता रहितो हमरा दुनू गोटेक
बीच आत्माक समता अछि। हमहूँ नारीक संबंधमे किछु लिखए चाहै छी। किएक तँ अपना ऐठाम
नारीक प्रति जे अदौसँ अखन धरि अन्याय होइत रहल अछि ओ हमरा हृदएकेँ दलमलित कऽ देने अछि। दुनियाँक सुन्दरसँ
सुन्दर वस्तु हमरा फीका लगि रहल अछि।”
वकील सहाएब कहलखिन- “बाउ, हम तोहर विचारकेँ मानि लेलियह। तूँ अपनेसँ जा कऽ
देखि आबह जे कते मदतिसँ ओ मंगल उठि कऽ ठाढ़ हएत। हम ओते मदति कऽ देबै।”
पिताक विचार सुनि सुनयना हँसैत अपना कोठरी दिस बिदा भेल।
सुनयनाक विचारपर वकील सहाएब मने-मन गौर करए लगलथि। मुदा पत्नीक मनक तामस आरो बढ़िते
गेलनि।


c: text/html

text:
समस्तीपुर। 04 जनवरी। सीवान जिला मे पत्रकार राजदेव रंजन केर हत्या आर सासाराम मे पत्रकार धर्मेंद्र सिंह हत्या केर गुत्थी एखन धरी सुलझबो नहि करल कि राज्य के समस्तीपुर जिला के विभूतिपुर मे कैल्ह मंगलवार क' एक हिन्दी दैनिक केर पत्रकार ब्रजकिशोर ब्रजेश केर अपराधि सभ गोली मारकर हत्या क' देलन्हि। पुलिस केर मुताबिक़, पत्रकार ब्रजकिशोर सांझ क' सलखनी गाम स्थित अप्पन पिता के चिमनी ईंट-भट्ठा गेल छलाह, टखने एक बोलेरो पर सवार अपराधि सभ अंधाधुंध गोलीबारी केलन्हि, जहिसे घटनास्थल पर हुनकर मौत भ' गेलन्हि।
पुलिस केर एक अधिकारी कहला कि पत्रकार क' सात गोलि लागल छलैन्ह। पुलिस घटनास्थल पर पहुंचकर जांच शुरू क' देलन्हि अछि। घटना के बाद स्थानीय पत्रकार आर लोग सभमे रोष अछि। फिलहाल हत्या केर कारण स्पष्ट नहि भेल अछि। गौरतलब अछि कि सीवान के पत्रकार राजदेव रंजन क' पिछला बरख 13 मई क' अखबार केर दफ्तर सँ घर आबैत घरी किछ अपराधि सभ गोली मारी हत्या क' देना छल। एहि पूरा मामला केर जांच फिलहाल सीबीआई क' रहल अछि। दिवंगत पत्रकार केर पत्नी आशा रंजन क' सेहो किछ दिन पहिने केस वापस लेबाक लेल धमकी भेटल छल। पिछले बरख 12 नवम्बर क' सासाराम मे सेहो पत्रकार धर्मेंद्र सिंह केर हत्या क' देल गेल छल।

robotstxt: allowed

filter: keep


text:
अपना हिन्दु धर्म में ई किस्सा प्रचलित अछि कि यम केर बहीन यमुना छलिह . यमुना अपन भाई के कतेको बेर अपना ओहिठाम एबाक निमंत्रण पठौलनि मुदा संयोग वश यम नहीं जा पबैत छलाह आख़िरकार एक दिन यम अपन बहिन यमुनाक ओहिठाम पहुँचलाह आ ओ दिन कार्तिक शुक्ल द्वितियाक छल. यमुना अपन भाई के खूब स्वागत सत्कार केलनि और स्वयं भांति भांति के व्यंजन बना अपन भाई यम के भोजन करेलन्हि, यम प्रसन्न भs यमुना के वर मांगबाक लेल कहलनि. बहिन भाई सौं वरदान मंगलैन कि " जे भाई अपन बहीन के घर अहि दिन जेताह हुनका नरक या अकाल मृत्यु प्राप्त नहीं होइन. ताहिया सौं ई दिन भरदुतिया के रूप में मनाओल जैत अछि ।
ओना तs कार्तिक शुक्ल द्वितया के समूचा देश मे भाई के पर्व मनाओल जैत अछि कतोहू भाई दूज त कतोहू किछू और मुदा मिथिला में अहि पर्व के भरदुतिया कहल जैत अछि . अहि दिन भाई अपन बहीन के ओहिठाम जैत छथि. जकरा अपना मिथिला में नोत लेनाई कहल जैत अछि . अहि दिन सब बहीन के अपन भाइ के आयबाक इंतज़ार रहैत छैन. बहीन अपना आंगन में अरिपन दs भाई के लेल आसन बिछा, एकगोट पात्र में सुपाड़ी,लौंग, इलाइची,पानक पात, कुम्हरक फूल,मखान आ सिक्का भरि रखैत छथि. संगहि एक गोट बाटी में पिठार, सिन्दूर और एक लोटा जल सेहो रखैत छथि.
भाई अप्पन दुनु हाथ कs जोइड़ आसन पर बैसैत छथि और बहीन हूनका हाथ पर पिठार लगा हाथ में पान, सुपाड़ी इत्यादि दs नोत लैत छथि और बाद में ओकरा ओहि पात्र में खसा हाथ धो दैत छथीन्ह. एवं प्रकार सौं तीन बेर नोत लेल जैत अछि और भाई के पिठार आ सिन्दूरक तिलक लगा मधुर खुआओल जैत अछि . यदि भाई जेठ भेलाह तs हूनकर पैर छूबि प्रणाम करैत छथि और छोटभेलाह तs भाई बहिनक पैर के छूबि प्रणाम करैत छथि. भाई बहिनक प्रेमक अद्भुत पर्व थिकै भरदुतिया.
गंगा न्यौते छैथ जमुना के आ हम न्यौते छी अपन भाई के।। जहिना गंगा जमुना के धार बहा ओहिना हमर भाई के अउरदा बहा।।।
समस्त भाई बहिन के मिथिला पावन पर्व भैया दूजक शूभ कामना सह मंगल कामना जे भाई बहिन के प्यार अहिना बनल रहै संगहि भाई बहिन के प्यार एकता नया कीर्तिमान स्थापित करेइ।।


text:
जालंधर के फुटबॉल चौक पर छोट सन फैक्ट्री चलबै बला शिवेंद्र सिंह अप्पन परिवारक संग आयल छैथ। हुनकर 2 बेटा सेहो संग छैन्ह। विक्की आर शैली पटना के तैयारि से बहुत खुश छलाह। ओ हर दोसर व्यक्ति से जाने चाहैत छैथ कि बिहार मे स्पोर्ट्स गुड केर कतेक खपत अछि। शिवेंद्र कहला कि वाहे गुरु केर कृपा होयत ते ओ अप्पन व्यवसाय केर विस्तार गुरु के द्वार पटना से करता।
लुधियाना के इंडस्ट्रियल इस्टेट के ए-ब्लॉक मे एमटीबी बाइक्स, ई-बाइक्स, रोडस्टर आर बच्चा सभक साइकिल बनबे बला कंपनी हाबार्ड बाइसाइकिल कंपनी के मैनेजिंग पार्टनर शोधी चड्ढ़ा कहल कि बिहार मे पटना के बाहर साइकिल कंपोनेंट केर बड़का मांग अछि। कैको स्तर पर एहिठाम एसेंबलिंग होयत अछि, लेकिन करीब 95 फीसदी आपूर्ति लुधियाना केर कंपनी से होयत अछि। गुरुनानक एग्रीकल्चर खेती के टूल बनबै बला कंपनी अछि। ग्रुप सँ जुड़ल लोग सभक एक जत्था पटना आयल छैथ। ग्रुप वाहे गुरु केर दर्शन के बाद पटना मे 2 दिन रुकत। पूरा परिवार के साथ 20 लोग सभक दल चाहता अछि कि पटना मे सेहो हुनकर कंपनी केर डिस्ट्रीब्यूशन चैनल बढ़े। कंपनी एखन 120 करोड़ केर व्यापार करैत अछि। एहेन हजारों श्रद्धालु अछि, जिनकर आस्था पटना से एहि तरहे जुडल छैन्ह कि ओ अप्पन कारोबार पटना से करे चाहैत छैथ। बिहार मे बीतल किछ बरख मे आयल बदलाव क' ओसभ सकारात्मक सेहो मानैत छैथ। प्रकाशोत्सव के लेल पटना से ल'के पटना साहिब तक सफाई व्यवस्था आर सरकारी संस्थान सभक सकारात्मक पहल केर सभ कियो सराहना केलन्हि।


text:
भफाइत चाहक जिनगी
समीक्षा
शिव कुमार झा ‘टिल्लू’
भफाइत चाहक जिनगी
सम्पूर्ण मैथिली भाषामे आधुनिक नाटक विधाक
प्रारंभ पंडित जीवन झा कृत नाटक ‘सुन्दर संयोग’सँ सन् १९०४ ई. मे भेल। ऐसँ
पूर्व मैथिलीमे उमापति, रामदास, नन्दीपति आदि सेहो नाटकक रचना कएलनि, मुदा ओ सभ पूर्ण
मैथिलीमे नै लिखल गेल।
सुन्दर संयोगसँ लऽ कऽ श्री नचिकेता रचित ‘नो एन्ट्री मा प्रविश’, श्रीमति विभारानी कृत ‘भाग रौ आ बलचंदा’ आ श्री जगदीश प्रसाद मंडल
कृत ‘मिथिलाक
बेटी’ धरि
मैथिली साहित्यमे विविध विधाक नाटकक ढेर रास संग्रह उपलब्ध अछि। आेइ समग्र
नाटकक मध्य किछु नाटक बड़ लाेकप्रिय भेल अछि ओइमे श्री ईशनाथ झा रचित ‘चीनीक लड्डू’, पंडित गोविन्द झा लिखित
‘बसात’, श्री मणिपद्म रचित “झुमकी”, श्री ललन ठाकुर लिखित ‘लौंगिया मिरचाई’, प्रो. राधा कृष्ण चौधरी
लिखित ‘राज्याभिषेक’, श्री सुरेन्द्र प्र. सिन्हा रचित ‘वीरचक्र’, श्री विन्देश्वरी मंडल
रचित ‘क्षमादान’, श्री उत्तमलाल मंडल रचित
‘इजोत’ आ श्री गौरीकान्त चौधरी ‘कांत’ (मुखिया जी) रचित ‘वरदान’क संग-संग सुधांशु शेखर
चौधरी रचित ‘भफाइत
चाहक जिनगी’ प्रमुख
अछि।
स्व. सुधांशुजी मूलत: मैथिली साहित्यक उपन्यासकारक
रूपमे प्रसिद्ध छथि। अर्थनीतिकेँ आधार बना कऽ लिखबाक शैलीक कारण मैथिलीमे हिनक
एकटा अलग स्थान अछि, एकटा कलाकार जौं अपन कलाक प्रदर्शन नाट्य रूपमे करए तँ कोनो अजगुत नै।
भफाइत चाहक जिनगीमे ओ समाजक सामान्य बिम्बकेँ विलक्षण
रूपसँ बिम्बित कऽ हास्य आ मर्मक सम्यक् तारतम्य स्थापित कएलनि। चाहक जिनगी कतेक
क्षणक होइत अछि, भाफ उपटलासँ एकर अस्तित्व लुप्त भऽ जाइछ, मुदा जौं भनसियामे आत्म विश्वास हुअए तँ
आेइ अस्तित्वविहीन चाहमे नीर-क्षीर मिश्रित कऽ ओकरा फेरसँ सुस्वादु बनाओल जा सकैत अछि। नाटकक नायक महेशक जिनगी भफाइत
चाहक जिनगी जकाँ अछि। एकटा सुशिक्षित व्यक्ति कर्मक प्रतिस्पर्धाक गतिमे
सफल नै भेलापर समाजक अधलाह मानल गेल कर्मकेँ अपन जीवनक डोरि बना कऽ ततेक आत्मबलसँ
जीवैत अछि जे दीर्घसूत्री दृष्टिकोणक लोक सेहो ओकरा लग
नतमस्तक भऽ गेल।
नाटकक कथा चेतना समिति पटनाक कार्यक्रमक मध्य घुरैत अछि। महेश
चाहक स्थायी विक्रेता छथि, मुदा अधिक बिक्रीक आशक संग मिथिला-मैथिलीसँ सिनेहक दुआरे त्रिदिवसीय
कार्यक्रममे अपन दोकान लगौलनि। हुनक दोकानक पांजड़िमे गेना जीक पानक दोकान,
मात्र मैथिलीक पावनि धरिक लेल। सम्पूर्ण नाटक ऐ दू दोकानक
दृश्यमे बिम्बित अछि। चेतना समितिक कार्यक्रमक प्रदर्शन मात्र नेपथ्यसँ कएल
गेल।
महेश-गेनाक शीत बसंतक बसातक संयोग
जकाँ वार्तालापक क्रममे कार्यक्रमक कार्यकर्त्ता गोपालक प्रवेश होइए। हिनक उद्देश्य चाह पीबाक संग कार्यक्रममे
चाह पहुँचएबाक सेहो अछि। पान मंचपर अवश्य चाही, किएक तँ ई मैथिल संस्कृतिक प्रतीक अछि। गोपालक संग दिगम्बरक गप्प-सप्पमे अनसोहाँत कटाक्ष शैलीक विवेचन
नीक बुझना जाइत अछि। अध्ययन सम्पन्न कऽ लेलाक पश्चात्
दिगम्बर बाबूकेँ नौकरी नै भेटलनि। पटनामे ओ दस दुआरि बनि
पेट पोसि रहल छथि परंच महेशक चाह बेचबासँ ओ संतुष्ट नै, हुनका गामक महेश चाहक दोकान खोलि गामक नाक कटा रहल अछि। वाह-रे मैथिल!
भीख मांगि कऽ खाएब नीक, ठकि कऽ जीअब नीक मुदा छोट कर्म
नै करब। महेश तँ चाह बेच कऽ अपन परिवारक प्रतिपाल करैत छथि, दू गोट बारह बरखक नेनाकेँ रोजगार देने छथि,
मुदा दिगम्बर बाबूकेँ अपन यायावरी जीवन नीक लगैत छन्हि।
मुँहगर जे स्वयं अकर्मण्य हुअए ओ गोंग कर्मक पुरूषकेँ
दूसए तँ की कहल जाए? महेश चुप्प नै रहलाह, अपन कर्मक गतिक
आड़िमे दिगमबरकेँ सत्यसँ परिचए करा देलनि। ओना ई दोसर गप्प जे महेशो अपन पितासँ
असत्य बजने छथि। हुनक पिताकेँ ई बुझल छन्हि जे महेश पटनामे नौकरी करैत अछि। महेश
मिथ्या बजलनि मात्र अपन पिताक मानसिक संतुष्टिक लेल, किएक तँ पुरना सोचक लोक अपन ठोप-चाननेटा पर विश्वास करैत छथि,
बरू भुक्खे मरि जाएब मुदा विजातीय ओछ कर्म नै करब।
नाटकक दोसर प्रमुख पात्र छथि उमानाथ आ चन्द्रमा, एकटा अकाश आ दोसर
धरित्री। उमानाथ अभियंता छथि, नाअों टा लेल मैिथल,
कार्यक्रम देखबाक लेल नै अएला, मात्र
अपन संगी सभसँ भेँट करबाक दुआरे चेतना समितिक दर्शक दीर्घामे अशोकर्य लऽ कऽ पैसला। अपन कनियाँ चन्द्रमाटा सँ मैथिलीमे गप्प करैत छथि। की मजाल
केयो दोसर हुनका संग मैिथलीमे गप्प करबाक दु:साहस करए, ओकरा
अपन सामर्थ्य देखा देताह। दुनू परानी चाह पीबाक क्रममे महेशक दोकानपर अबैत छथि, चाह बनल नै कि उमानाथ जीकेँ कोनो संगीपर
नजरि पड़ि गेलनि। कनियाकेँ महेशक दोकानपर छोड़ि ठामे पड़ा गेलाह। यथाक्रममे
मंचसँ महेश जीकेँ कविता पाठ करबाक आग्रह आएल। चन्द्रमा जीकेँ बिनु दामे दोकानक
ओगरबाहि दऽ ओ मंचस्थ भऽ गेलाह। चन्द्रमा अजगुतमे पड़ि
गेलीह, चाहक विक्रेता आ कवि? कालक लीला विचित्र
लगलनि। दोकानपर गाहकि सभ आबए लागल, चन्द्रमा भावावेशमे पड़ि चाह बनाबए
लगलीह। गंगानाथ आ दयानंद सन गाहकिकेँ चाह विक्रेता कवि पचि नै रहल छल। समितिक
मंच हुनका लोकनिक मंच, तँए गनहा गेल। हरिकान्त बाबूकेँ
आधुनिक रूपक कार्यक्रम नीक नै लागि रहल छन्हि तँ शिवानंदकेँ पुरातन संस्कृतिसँ
कोनो मोह वा छोह नै। ऐ मध्य उमानाथ बाबू चन्द्रमाकेँ तकैत दोकानपर अएलाह। अपन
कनियाकेँ चाह बनबैत देखिते माहुर भऽ गेलथि। छोड़बाक जिद्द कएलनि मुदा मैथिल
नारी अपन उतरदायित्वसँ कोना भटकि सकैत अछि? एक खीरा तीन फाँक! बिगड़ि कऽ फेर
पड़ा गेलाह। मोने-मोन महेशपर अगिनवान बरिसबैत छलथि। चन्द्रमा सेहो संकटक आवाहनक सशंकित, मुदा
की करतीह? एक दिस भाव आ दोसर दिस कर्त्तव्य बोध, “आँखिक तीरक बीख पानि नोर
बनि झहड़ल हृदए झमान भेल।”
कथाक अंतिम वनिता सरिताक कंठ चाहक लेल सुखए लागल, तँए अपन नोकर आ
छोट नेनाक संग महेशक दोकानपर अबैत छथि। कविकाठी महेश कविता पाठ कऽ फेर अपन
जीवनकेँ गुनि रहल छथि। सरिताकेँ देखिते स्वयंमे नुकएबाक असहज प्रयास करए लगला। वएह सरिता जे कहियो
महेशक सहपाठिनी छलीह, आब एकटा आइ.ए.एस. अधिकारीक
अर्द्धांगिनी छथि। सरिता महेशसँ साक्षात्कार करबाक प्रयास कऽ रहलीहेँ। महेश
अपन भूतकालकेँ झाँपए चाहैत छथि मुदा सरिता घोघट कालक वर
जकाँ ओकरा उघारि रहल छलीह। हुनक उद्देश्य सिनेहिल अछि तँए महेश टूटि गेलाह। सरिता अश्रुधारसँ सिचिंत,
जकर नोट्स पढ़ि अध्ययन पथपर बढ़ैत रहलीह ओ एहेन दशामे पहुँचि गेल। चन्द्रमा सरिताक मोहमे विचरण करए लगलीह। ऐ मर्मस्पर्शी
क्षणक अंत भेल नै कि उमानाथ आबि महेशक गट्टा पकड़ि
वास्तविक जीवनक दर्शन कराबए लगलाह। चन्द्रमा ऐ क्षण महेशक संग दऽ रहल छलीह।
मैथिली साहित्यक लेल सभसँ विलग नूतन विषय वस्तुक
मार्मिक विश्लेषणमे शेखर जीक अतुल्य प्रतिभाक झलक अनमोल अछि। पूर्ण रूपसँ
एकरा नाटक नै कहल जा सकैछ, किएक तँ ई दीर्घ एकांकीक रूपमे लिखल गेल अछि। कथाक चित्रण मात्र दू दोकानक परिधिमे
भेल अछि तँए दृश्य समायोजनमे कोनो प्रकारक विध्नक स्थिति नै, सरिपहुँ एकरा शेखरजी नाटकक रूपमे प्रदर्शित कएलनि। महेश सन चरित्र
हमरा सबहक समाजमे छथि, मुदा कर्त्तव्यबोधक एहेन पुरूष
जौं मिथिलामे सभठाम होथि तँ हम सभ साधन विहीन रहितो सम्यक जीवनक रचना कऽ सकैत छी। चन्द्रमा सन दीर्घसोची नारीक विवरणमे
वास्तविकतासँ बेसी कल्पनाक आभास होइत अछि। नाटकक आत्मकथ्यमे शेखर जीक आत्मविश्वाससँ
बेसी अहंकारक दर्शन भेल। ‘नाटकक क्षेत्रमे हमर किछु मोजर अछि’ सन उक्तिक संग बटुक भाय
आ गजेन्द्र नारायण चौधरीक प्रति कृतज्ञता ज्ञापनमे महिमा मंडनक भान श्ोखर जीक संस्कारपर बुझना जाइछ। कियो ककरो प्रेरणासँ रचनाकार नै भऽ
सकैत अछि, ई तँ नैसर्गिक प्रतिभाक परिणाम थिक। मुदा ऐसँ
‘भफाइत
चाहक जिनगी’क
मर्यादाकेँ क्षीण नै बुझल जा सकैत अछि। मात्र छोट-छोट ३९ पृष्ठक नाटक (ओहुमे सँ आठ पृष्ठ विषय वस्तुसँ बाहरक) मैथिली साहित्यक लेल
मरूभूमिमे नीरक सदृश बनल दृष्टिकोणकेँ परिलक्षित करैत अछि। ऐ प्रकारक बिम्बक
सृजन शेखरजी सन माँजल रचनाकारेसँ संभव भऽ सकैछ। निष्कर्षत:
मिथिलाक संस्कृतिक मध्य कर्म प्रधान युगक आचमनिसँ नाटक ओत-प्रोत अछि। मात्र
साहित्यक नै, मंचनक लेल सेहो ई नाटक पूर्णत: उपयुक्त लागल।
नाटक- भफाइत चाहक िजनगी
रचनाकार- पं. सुधांशु शेखर चौधरी
प्रथम संस्करण- नवम्वर १९७५


text:
दरभंगा मे भेल दी इंडियन फिलॉशोफिल कांग्रेस क 87म कांग्रेस
दरभंगा। लनामिवि क कुलपति डा. एसपी सिंह कहला अछि जे जनक, याज्ञवल्क्य आ विद्यापति सन अनेक दार्शनिक क जन्म स्थली मिथिला रहल अछि। महान दार्शनिक बुद्ध क बिहार क धरती पर नालंदा आ विक्रमशिला सन विवि छल। कुलपति डा.सिंह उक्त गप दरभंगा मे आयोजित दी इंडियन फिलॉशोफिल कांग्रेस क 87म कांग्रेस क उदघाटन सत्र कए संबोधित करैत कहला। ओ कहला जे शिक्षणगण छात्र कए विषयवस्तु क जानकारी देबाक संगहि हुनका स्वाध्याय लेल उत्प्रेरित करथि। प्रतिकुलपति डा. ध्रुव कुमार कहला जे सूचना क्रांति क दौर मे हम नैतिकता स समझौता करबा लेल बाध्य भ गेल छी। फलत: गुणवत्तापूर्ण शिक्षा मे गिरावट आबि गेल अछि। एहन स्थिति मे दर्शनशास्त्री क भूमिका महत्वपूर्ण भ जाइत अछि।
इंडियन इंस्टीट्यूट आफ एडवांस स्टडीज क पूर्व निदेशक प्रो.भुवन चंदेल अपन संबोधन मे क क्रम मे जनक, याज्ञवल्क्य, गणेश उपाध्याय आ मंडल मिश्र आदि दार्शनिक क चर्चा करैत कहला जे मिथिला क धरती पर दर्शन क अध्ययन लेल पहुंचनिहार एहि ठामक भ कए रहि गेल। इंडियन फिलॉसोफिकल कांग्रेस क चर्चा करैत प्रो.चंदेल कहला जे एकर शुरुआत विश्वकवि रविंद्र नाथ टैगोर आ सर्वपल्ली राधाकृष्णन केने छलाह। ओ आयोजन पर प्रसन्नता व्यक्त करैत मिथिला क लोकक प्रति आभार प्रकट केलथि।
इंडियन फिलासाफिकल कांग्रेस क अध्यक्ष आ रामकृष्ण मिशन विवेकानंद कालेज चेन्नई मे दर्शनशास्त्र क विभागाध्यक्ष रहि चुकल डा.टीएन गणपति अपन अध्यक्षीय संबोधन मे कहला जे आइ शिक्षक लग समय आ धन क कमी नहि अछि, मुदा ओ एकर सदुपयोग नहि क पाबि रहल छथि। हुनकर कहब छल जे नव लोक क कर्तव्य अछि जे ओ पुरान पीढ़ी क दार्शनिक क अनुभव स सीख लथि। एकरा लेल अध्ययन क आदत लगेबाक चाही। विधान पार्षद डा. विनोद कुमार चौधरी कहला जे मिथिला क संस्कृति अपूर्व अछि। ओ कहला जे एहि कांग्रेस क माध्यम स छनिकए आबि रहल गप पर राज्य सरकार अमल करत।
धन्यवाद ज्ञापन करैत कुलानुशासक डा. टीएन झा कहला जे प्रत्येक वैज्ञानिक मूलत: दार्शनिक होइत अछि। विवि क दर्शनशास्त्र क विभागाध्यक्ष डा.सतीश चंद्र मिश्रा पाहुनक स्वागत मिथिला क परंपरा क मुताबिक केलथि। कार्यक्रम क संचालन विश्वविद्यालयक प्रख्यात मंच संचालक डा.पुतुल सिंह केलथि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


text:
यदि अपनेक जानकारी आओर अनुमति के बगैर नेट बैंकिंग के माध्यम सँ अपनेक बैंक खाता स' पाई कटैत अछि तेँ तीन दिनक भीतर ऐहिक जानकारी बैंक क' देबा पर अपने क' नुकसान नहि होएत। भारतीय रिजर्व बैंक के अनुसार एहि स्थिति म' अपनेक खाता म' फ्रॉड के चलते निकालल गेल धनराशि दस दिनक भीतर वापस जमा क' देल जाएत।
रिजर्व बैंक के कहब अछि कि अगर ग्राहक अनधिकृत रूप सँ निकालल गेल राशि के जानकारी चैर सँ सात दिनक भीतर दैत अछि तेँ हुनकर खुदक जिमेवारी होएत बशर्ते ई राशि 25000 टाका तक हुआ। एहिसँ बेसी नुकसान के भरपाई बैंक करत। मुदा ग्राहक के लापरवाही जेना अपन खाता के जानकारी किनको दोसर क' बतेबाक कारण भेल ग्राहक क' खुद उठबा पड़त।
इंटरनेट बैंकिंग बला ग्राहक के खाता आओर कार्ड सँ अनअथॉराइज्ड ट्रांजैक्शन के बढ़ैत मामला क' देखैत आरबीआई ई गाइडलाइन जारी कएलनि। ऑनलाइन फ्रॉड के घटना सँ बचबाक लेल आरबीआई हर ट्रांजैक्शन पर एसएमएस आओर ईमेल अलर्ट जरूरी क' देना अछि। आब ट्रांजैक्शन अलर्ट पर एक रिप्लाई के ऑप्शन सेहो होएत।


text:
Thursday, January 1, 2015
मनुखदेवा :: कथाकार- श्री जगदीश प्रसाद मण्डल
मनुखदेवा
जहिना रामभूमि अयोध्यामे रामनौमी दिन रंग-रंगक भेषधारी तहिना बिआह-पंचमीआंे आ रामनौमीआंेमे जनकपुर पहुँच एकरंगासँ सतरंगा धरि अपन पूजन करै छथि, तहिना गामो-घरमे ने गहवर अछिए। ने गुहरियाक कमी छै आ ने देवासँ मनुखदेवाक गहवरक। गामो तँ गामे छी थानाक जड़ि, जिलाक जड़ि, राजक जड़ि, देशक जड़ि...। ओना पहिलुको देवा-देवी घर नै रहने मने-मन छला आब इन्दिरा आवासमे घर भेटने घराड़ीओ भेटि गेलनि, तँए गहवरसँ गुहारि-स्थल धरि अनेको दसगरदा स्थल बनियेँ गेल अछि, जइसँ रंग-बिरंगक पावनियोँ-तिहार होइते अछि। गामे छी, गुहरियाक कमी रहबे करत मुदा जँ गुहारिक गहवर नै रहत तँ गुहारि केतए हएत? तहूमे तेते लोक कामाख्या-सीखि भऽ गेल अछि, जेकरा बिनु गहवरे बास केतए हएत। अनुकूल मौसम बनने जहिना अकासमे टिकुलीसँ लऽ कऽ चिल-चिल्होरि होइत सात जोजन देखैबला गीधोक गीत कहियौ आकि चिल्होरिक टाँहि कहियौ, अछिए। भलहिं भेद ई होइ जे कोनो खेत-चासै जकाँ पाहि लगा-लगा उड़ैए तँ कोनो केमहरसँ उड़त आ केमहर जाएत, तेकर कोनो ठेकान नै। मुदा साँझ-भोर बगुला पतियानी लगा पूबसँ पछिम आ पछिमसँ पूब जाइते अछि, जेबे करत…। तहिना अनुकूल सामाजिक परिवेश बनने तीनटा गहवर आने गाम जकाँ हमरो गाममे अछिए। ओना हमरो गाम सन दोसर गाम सेहो अछि, आ नम्हरो-छोट तँ अछिए। नमहर-छोट ऐ मानेमे जे आन गाममे मनुखदेवोक गहवर केते रंगक अछि आ विसहरो वा आनो तहिना अछि। जइसँ केतौ गुण बेसी अछि तँ केतौ मात्रा बेसी अछि। मुदा अछि सगतरि, कनी कम कि कनी बेसी...।
ओना गाममे अछि तीनटा गहवर मुदा जमुना धाइमकेँ गहवर नै छन्हि, जैठामसँ गुहारिक डाली अबै जमुना धाइम तहीठाम जा गुहारि करै छथि। कहैले सौंसे गामक लोक कहलकनि जे सालतनी गहवर बनने बेसी लोकक गुहारि हेतइ, जैपर ओ कान-बात नै देलखिन। मनमे एकटा नान्हिटा कीड़ी घाेंसिया गेल रहनि..., कीड़ी ई घांेसियाएल रहनि जे जखनि ओ समरथाइ वयसमे अबैत रहथि, बिआह तँ बच्चेमे भऽ गेल रहनि मुदा दुरागमन हाले-सालेमे भेलनि, ...पत्नी बिमारीक चपेटमे पड़ि मरि गेलखिन। होइतो अहिना छै जे कियो, भूतक चपेटमे तँ कियो चुरीनक चपेटमे, कियो डाइनिक चपेटमे तँ कियो जोगिनक चपेटमे तँ कियो बिमारीक चपेटमे पड़ि मरिते अछि। पत्नीक प्रीत विपरीत बना देलकनि। विपरीत ई भेलनि जे मन कहलकनि- ‘स्त्रीजाति बड़ टोनाह होइए, कनीआंे किछु भेल आकि टुटिए-फुइट जाइए!’ मुदा पुरुखो तँ पुरुख छी। अपन सीमा-सरहद छै, अपन इज्जत-आवरू छै। काल्हि दिन जँ दोसर बिआह करब आ ओहो ओहिना हुअए तखनि तँ अनेरे लोक कहए लगत जे जमुना स्त्रीखौक अछि! केना लोक लग मुँह उठाएब, तइसँ नीक जे ने दोसर बिआह करब जे दोख लागत तइसँ नीक असगरे रहब। जखनि असगरो रहने परिवार होइते छै तखनि अनेरे किए नून-तेलक भाँजमे पड़ि मगजमारी करब। कमा कऽ आनब, बना कऽ खाएब, चैनसँ रहब, भोरे जाएब। मुदा कलंक सँ तँ बँचल रहब...।
ओना गहवरो आ गहवरियोक चला-चलती तँ सभ मासमे रहिते छै मुदा आसीनक दुर्गापूजाकेँ किसानक अगहन जकाँ बुझैत। जहिना रंग-बिरंगक गहवर तहिना रंग-बिरंगक भगतो। कियो भगत कहबैत, तँ कियो भगता, कियो धाइम तँ कियो ओझा-गुनी। ओना आसीन मासक चला-चलतीक कारण दोसरो अछिए। ओ ई अछि जे चिड़चिड़ीक घौंदा जकाँ जहिना पावनि सोहरल अछि तहिना पितरसँ पितराइन आ देवसँ देवा-देवी धरिक आगमन सेहो होइते अछि। ओना आन मासमे वेरागने-वेरागने[1] भाउ करैत मुदा आसीनक दसमीमे कलशथापनसँ जे शुरू करैत से एकेबेर नौमी दिन विसर्जन करैत। मुदा तइ सभसँ भिन्न जमुनाक किरिया-कलाप छन्हि। ई आनसँ भिन्न छथि। भिन्न ई छथि जे धाइम छथि। मास-मसादि ऐ दुआरे नै करै छथि, जे अमवसिया-पर्णिमाक ठौर-ठेकान रहितो कतवाहि अछि आ संक्रान्ति मसांत-मसादि बीचमे अछि। तँए जखने जइ कहालीक डाली लगल तखने स्वीकारैत, गुहारि कऽ दइ छथिन। दोसर ईहो छन्हि जे आन भगता जकाँ ने वेरागनक बाट तकै छथि, आ ने जगरनथिया बेंत, ने नहा-धो पवित्र भऽ गंगाजलसँ देह सिक्त करै छथि आ ने दुबि, तुलसी, अच्छतक आशा रखै छथि...।
ओना रंग-रंगक कहालीओ तँ अछिए। कियो कोखिया गुहारिक कहाली तँ कियो सुखैनी-टटैनीक, कियो धन-वीतक तँ कियो सर-समांगक। मुदा तैसंग ईहो तँ अछिए जे कहियो-काल हवा-विहारि उठने चला-चलतीमे कमी-बेसी सेहो होइते छन्हि। मुदा तइ सभकेँ जमुना धाइम कतवाहि मानि अपन विचारक अनुकूल चलै छथि। मनो सदिकाल गवाही दइते रहै छन्हि जे जेकरा देहमे रोग रहत तेकरे ने दवाइ खाए पड़तै। डाक्टर अपन अनुभवक हिसाबे रस्ता देखा देत, मुदा दवाइओ आ पथो-परहेज तँ अोकरे ने करए पड़तै। से जँ नै करत तँ नै करह। जानत अपने बूझत अपने...।
सतमीक सुर्ज पूब दिस उगि गेल। सुर्जेक रोशनीक रोशनाइक रंगमे गाम डूमि गेल। बच्चासँ सियानो आ घरसँ गामो एके रंगमे रंगि गेल। घरे-घरक नेना-भुटका फुलडालीमे फूल लोढ़ि, गोबर-माटिसँ घर-अँगनाक संग देवो-स्थान[2] नीपै-पोतैमे बेहाल। मन्दिरक पुजेगरी फूल-पात जोड़ियबैमे बेहाल, कनीकालक पछाति बेलतोरीक प्रकरण शुरू हएत, पहिने डाली साजि, बेलक गाछ पूजि बेल तोड़ता, जइसँ भगवतीकेँ डिम्हा मूर्तिकारक हाथे पड़तनि। जहिना भगवती स्थानक जयन्ती पीड़ितसँ हरित दिस बढ़ैत तहिना गामक घरे-घरे सेहो बढ़िते अछि। घरे-घरे, परिवारे-परिवार फूल-पातक पूजनक संग गुग्गुल-सरड़-धुमन-अगरवत्तीक सुगंधसँ गामे महमहए लगल।
मुदा गामक गहवर सबहक रंग-रूपमे फीकापन आबि गेल। तेकर कारण भेल जे गनि-गूथि तीनिएटा गहवर गाममे, तोहूमे एकटा भदवरिया बाढ़िमे खसि पड़ल जे दोसर बनबे ने कएल, दोसरक भगते बेमार भऽ लहेरियासराय-अस्पताल धेने अछि अा तेसर कोखिया गुहारिक भाँजमे पुलिसक डरे गामे छोड़ि पड़ा गेल अछि। मुदा जमुना धाइमिक कारोबार पुरवते छन्हि। ओना जमुना धाइमिक चालियो-ढालि आ किरियो-कलाप आनसँ भिन्न छन्हिहेँ।
अस्पताल जकाँ सभ रंगक कहाली जमुना धाइम ऐठाम अबितो ने छन्हि। गनल-गूथल कहालीक आगमन होइ छन्हि। मुदा से नै भेल, ऐबेर सतमी दिन तेते कहालीक आगमन भऽ गेलनि जे मजबूड़न अपने ऐठाम बेवस्था करए पड़लनि। देवी-देवताक आगमन तँ देहपर नै होइ छन्हि मुदा मनुखदेवाक आगमन तँ होइते छन्हि। किरिण लहसि गेल, किछुए पछाति गुहारिक बेर हएत। जहिना जमुना धाइम अपने गुहारि करैक जोगारमे लगल तहिना कहालीओ सभ अपन कुहारि अगुआइ दुआरे पहुँच गेल।
दरबज्जाक आगूमे बैसि जमुना काका पतियानी लगा कहाली सभकेँ देखलनि। तीन खाड़ीक कहाली बूझि पड़लनि। किछु दैहिक, किछु दैविक, किछु भौतिक। ओना दैहिक आ दैविक कहाली पतराएल रहनि, मुदा भौतिक बेसी रहनि।
पहिल कहाली कहलकनि-
“धाइम काका, घरमे उड़ी-बीड़ी लागल अछि। दिन-राति खटै छी, मुदा...।”
यमुना धाइम-
“अपन काजमे खटै छह कि अनका हाथे काज बेचने छह?”
कहाली अवाक भऽ गेल। धाइमिक बात बुझबे ने केलक जे अनका हाथे काज केना बेचने छी। मनमे होइ जे भरि दिन काज करिते छी, दिनक-दिन बोइन होइते अछि, तखनि बेचने केना छी।
गुनधुनमे पड़ल देखि यमुना धाइम पुछलखिन-
“चुप किए छह, छुटि गेलह की?”
कहाली बाजल-
“कनी कए मन हल्लुक लगैए।”
धाइम बाजल-
“अहिना हल्लुक होइत-होइत हल्लुक भऽ जेबह। हँसी-खुशीसँ जाह।” ¦१०१६¦२२ दिसम्बर २०१४
Subscribe to: Post Comments (Atom)


text:
चुनाव आयोग बिहार के 8 राजनीतिक पार्टी केर मान्यता रद्द करबाक फैसला लेलन्हि अछि। बाहुबली नेता आनंद मोहन केर पार्टी बिहार पीपुल्स पार्टी केर मान्यता रद्द क' देल गेल अछि। ऐहिक अलावा भारतीय जन विकास पार्टी, भारतीय प्रजातंत्र पार्टी, चंपारण विकास पार्टी, राष्ट्रीय स्वजन पार्टी आर विजेता पार्टी केर नाम शामिल अछि।
पूरा देश मे 255 राजनीतिक पार्टी एहेन अछि, जाहिक निबंधन जनप्रतिनिधित्व कानून 1951 केर तहत एखन धरी छल मुदा चुनाव आयोग के फैसला के बाद सभ 255 पार्टी केर मान्यता क' रद्द क' देल गेल अछि। रद्द कायल गेल तमाम पार्टी चुनावी प्रक्रिया मे कहियो हिस्सा नहि लेना छल आर काला धन के सफेद करबा में लागल छल।


text:
विकिपिडिया:अनाधिकार घोषणा
===मिथिला स्टुडेन्ट युनियन नेपाल
-
उदाहरण.jpg
चित्रशीर्षक१
-
उदाहरण.jpg
चित्रशीर्षक२

=[सम्पादन करी]
एकटा मैथिली अभियानी संस्था छी।जकर स्थापना २०७२ भादोँ ५ गते (२०१५ अगस्ट २१)भेल रहथि ।एकर केन्द्रिय कार्यलय लहान मे छथि।
इ सस्था कोनो सरकारी वा नाफामुलक सस्था नहि थिक ।एहि मे विद्यार्थी लोकनि अपन पाय जमा कऽ बिभिन्न योजना व कार्यक्रम तय करय छथिन ।एहिमे नवतुरिया १२ सँ २५ बर्ष युवा लोकनि थिकाह ।जैँ मे दृष्टि विहिन सँ लक दलित आदिवासी,पहाडी -मधेशी व्यत्ति आवद्ध अछि । युनियन मे मात्र विद्यार्थी केर हस्तीसभ मिथिला निमार्णमे समुचित प्रयास सदेशं मुलक कार्य सं आरम्भ केने छथि ।'एक डेग मिथिला विकाशकऽ लेल' बेनेर आगा इ नारा द कऽ कतेको डेग आगु बढि रहल अछि । आर्थिक रुपेण ततेक मजबुत नहि भेलाक कारणे हाल सिरहा जिलाक केन्द्र बिन्दु बनबैत स्कुले स्कुल विद्यार्थीके मैथिली भाषा प्रति अभिरुची जगेनाइ ,मैथिली सास्कृतिक कार्यक्रम आयोजन,साहित्यिक गोष्ठी लगाय अन्य अन्य काज सभ होइत एल अछि । एकर योजना व्यापक कार्य त नहि मुदा नेन्हटा काज के मेहनत पुर्ण तरिकाद्धारा केनाइ अछि । इ सस्था हाल दर्ता के प्रक्रियामे लाग्ल अछि ।मिस्यु के लिखित विधान,प्रतिवेदन,अभिलेख,कार्य एकाइ आदि सब प्रारम्भ सँ तयार अछि ।Msu एतिहासिक स्थल पर खोजके,डोकोमेन्टरी लेनाइ तयारी पर सेहो लाग्ल अछि ।
- कार्यसमिति*
निवर्तमान अध्यक्ष- दिनेश रसिया उपाध्यक्ष-सृजना गजमेर महासचिव-गायत्री सिहँ सचिव -सरोज चौधरी सुचनाधिकारी-गजेन्द्र गजुर युनियन प्रेस-नरेश बरबरिया ,महेश सिहँ सदस्यसभ- तेजु मैथिल,रितेश मैथिल, नारायण मधुशाला,हृदय सुमन,अमरेश महतो,गौरी ठाकुर,विद्यानन्द बेदर्दी, सागर साह ,जाबेद अली , ज्योती बि क ,जे पी अकेला ,कृष्णा बेदर्दी ,पूजा सिहं लगाय २५ ब्यत्ती